O centro d'o dialecto baverán central oriental ye a ciudat de Viena. A influyencia d'o vienés se puet veyer en toda l'Austria de parla baverana, incluyindo as zonas mas occidentals. D'atra man tamién bi ha chent en l'este d'Austria que emplega as parolas "oans" u "zwoa" en cuentas de "ans" y "zwa", mas propias d'o dialecto central oriental. Asinas pues fixar una muga entre o baveran central occidental y l'oriental en Austria ye imposible de tot, encara que en os estremos os dos subdialectos conservan millor as suyas esferencias. Asinas por eixemplo en as parlas de Viena no bi ha en a practica elementos occidentals, fueras d'esprisions fosilizadas (por eixemplo en a canción popular Haisal am Roa por Häuserl am Roan) y en l'Alta Austria Occidental y o Estau de Salzburgo nomás se troban chicotz repuis de baverán oriental.